Author: Rastislav.Pavla
Last saved by: pavol.nunuk

Predkladacia správa

Návrh nariadenia vlády Slovenskej republiky, ktorým sa ustanovujú podmienky na poskytnutie podpory pri vykonávaní opatrení na zlepšenie podmienok pre produkciu a obchodovanie s včelími produktmi, upravuje v nadväznosti na priamo uplatniteľné predpisy Európskej únie, podrobné pravidlá poskytovania podpory na zlepšenie podmienok pre produkciu a obchodovanie s včelárskymi produktmi pôvodom zo Slovenskej republiky z prostriedkov Európskeho spoločenstva a národných zdrojov.

Návrh nariadenia vlády upravuje jednotný postup pri poskytovaní podpory v zmysle schváleného Národného programu stabilizácie a rozvoja slovenského včelárstva na roky 2007/2008 až 2009/2010 na tieto opatrenia:
a)	technická pomoc včelárom a členom včelárskych združení,
b)	kontrola varroázy,
c)	racionalizácia kočovania včelstiev,
d)	úhrada nákladov na analýzu medu,
e)	podpora na obnovu včelstiev,
f)	spolupráca so špecializovanými inštitúciami na implementáciu aplikovaného výskumu v oblasti včelárstva a včelích produktov.

Navrhnutých šesť opatrení je v súlade s Nariadením Rady (ES) č. 797/2004 z 26. apríla 2004 o opatreniach na zlepšenie všeobecných podmienok pre výrobu a obchodovanie s výrobkami včelárstva (Ú. v. EÚ L 125, 28.04.2004) a Nariadením Komisie (ES) č. 917/2004 z 29. apríla 2004 o podrobných pravidlách vykonávania nariadenia Rady (ES) č. 797/2004 o opatreniach na zlepšenie všeobecných podmienok pre výrobu a obchodovanie s včelárskymi výrobkami (Ú. v. EÚ L 163, 30.04.2004) a umožňuje 50 % kofinancovanie zo zdrojov Európskeho spoločenstva. 

Návrh nariadenia vlády Slovenskej republiky nezakladá zvýšený dopad na štátny rozpočet, na rozpočty obcí ,bude vychádzať zo schválenej čiastky v rozpočtovej kapitole Ministerstva pôdohospodárstva Slovenskej republiky na rozpočtový rok 2007 a nasledujúce roky, čo sa uvádza v doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.

Návrh nariadenia vlády bol predmetom medzirezortného pripomienkového konania, odporúčajúce pripomienky sú v ňom zapracované. Zásadné pripomienky uplatnilo Ministerstvo financií Slovenskej republiky a Ministerstvo životného prostredia Slovenskej republiky, ktoré boli vyriešené.

Návrh nariadenia vlády Slovenskej republiky je v súlade s Ústavou SR a súvisiacimi zákonmi a bol prerokovaný dňa 21. augusta 2007 v Legislatívnej rade vlády a všetky jej pripomienky boli zapracované návrh sa predkladá bez rozporov.